Il-marda u l-fejqan ta' Ħeżekija F'dak iż-żmien Ħeżekija marad għall-mewt. U ġie għandu l-profeta Isaija bin Amos, u qallu: "Dan jgħid il-Mulej: 'Aħseb għal darek għax se tmut u ma tgħixx.' " U Ħeżekija dawwar wiċċu lejn il-ħajt, u beda jitlob lill-Mulej u jgħid: "Ftakar, Mulej, nitolbok kif jien imxejt quddiemek b'fedeltà, u qalb sħiħa u għamilt it-tajjeb f'għajnejk." U beka Ħeżekija biki kbir. Imbagħad il-kelma tal-Mulej ġiet fuq Isaija u qallu: "Mur u għid lil Ħeżekija: 'Dan jgħid il-Mulej, Alla ta' David missierek: Jien smajt it-talba tiegħek, rajt id-dmugħ tiegħek. Arani, issa se ntawwal għomrok bi ħmistax-il sena oħra, u neħilsek minn id is-sultan tal-Assirja, lilek u 'l din il-belt, u nħares 'il din il-belt." U Isaija qal : "Ħa jieħdu ċappa tin u jogħrku l-ġerħa biha u jfiq." U Ħeżekija qal lil Isaija: "Liema hu s-sinjal li se nitla' f'dar il-Mulej?" "U dan ikun is-sinjal mill-Mulej, li l-Mulej jagħmel dan. Arani, jiena rraġġa' lura d-dell għaxar tarġiet, li x-xemx diġà niżlet mat-taraġ ta' Aħaż ." U x-xemx reġgħet lura għaxar tarġiet mit-taraġ li kienet telgħet. Kantiku ta' Ħeżekija, sultan ta' Ġuda, meta marad u fieq mill-marda tiegħu: "Jien għedt: F'nofs ħajti jkolli nitlaq; għall-bqija ta' snini jżommuni fi bwieb Art l-Imwiet." Jien għedt: "M'iniex se nara l-Mulej f'art il-ħajjin; ma nara b'għajnejja lil ħadd iżjed minn fost dawk li jgħammru fid-dinja. Tneħħietli l-għamara tiegħi u ġiet imwarrba minni, bħal għarix ta' ragħaj. Int kebbibt 'il ħajti bħan-nissieġ, min-newl int qtajtni. Mis-sebħ sad-dlam int tkun temmejtni. Bqajt ngħajjat sa sbieħ il-jum bħal iljun il-Mulej kissirli għadmi. Mis-sebħ sad-dlam int tkun temmejtni. Bħal ħuttafa npespes, bħal ħamiema nokrob, għajnejja għejew iħarsu 'l fuq. Mulej, jien magħkus, aqbeż għalija! X'naqbad nitkellem, u x'għandi ngħidlu? Għax hu kellimni, u hu għamlu dan. Irqadi kollu għab minħabba l-imrar f'ruħi. Mulej, qalbi tgħix għalik, aħjili 'l ruħi, fejjaqni u agħtini saħħti. Ara, imrari tbiddel fi sliem, int salvajtli 'l ħajti mill-ħofra tal-qerda, int xħett wara spallejk ħtijieti kollha. Għax mhux Art l-Imwiet li troddlok ħajr, anqas il-mewt ma tfaħħrek. Ma jittamawx fil-fedeltà tiegħek dawk li jinżlu fil-ħofra. Il-ħaj, min jgħix, jiżżik ħajr, bħalma qed nagħmel jien illum; il-missier jgħarraf lil uliedu l-fedeltà tiegħek. Salvana, Mulej, u aħna ngħannu fuq iċ-ċetri il-jiem kollha ta' ħajjitna f'dar il-Mulej.